Sídlo strany na Röntgenovej 28 v Bratislave
**SLOVENSKÁ KONZERVATÍVNA STRANA** (skratka **SKS**; staršie názvy: **SIEŤ**, **#SIEŤ**) bola slovenská stredopravicová politická strana, ktorá vznikla v júni 2014 okolo vtedajšieho kandidáta na prezidenta Radoslava Procházku. V roku 2016 bola strana po parlamentných voľbách na niekoľko mesiacov súčasťou vládnej koalície, no postupne sa kvôli vnútorným rozporom rozpadla. Od septembra 2017 bol predsedom strany Ivan Zuzula, ktorý pozmenil politické zameranie viac na konzervativizmus a tiež názov strany. Strana zanikla 20. decembra 2022 vstupom do likvidácie.

Vznik strany
------------

Logo strany #SIEŤ
Žiadosť o registráciu strany s názvom #SIEŤ bola podaná 26. mája 2014. Tomu predchádzala petičná akcia, ktorej sa počas troch týždňov podarilo od občanov vyzbierať vyše 20 000 podpisov, pričom počet potrebný na úspešnú registráciu strany je 10 000. Rýchly priebeh zbierania podpisov bol výsledkom iniciatívy dobrovoľníkov na celom Slovensku, ktorí si z internetovej stránky Siete mohli stiahnuť petičný hárok a zbierať podpisy vo svojom okolí. Ministerstvo vnútra po spracovaní žiadosti oficiálne zaregistrovalo stranu 12. júna 2014.

Petičná akcia ťažila taktiež z kandidatúry Radoslava Procházku v prezidentských voľbách 2014. Ten v prvom kole získal s 403 548 hlasmi 21,24 % a skončil tretí za Robertom Ficom a Andrejom Kiskom. Procházka sa ešte 25. marca 2014 (4 dni pred voľbami) vykrúcal ale 26. marca 2014 spolu s Andrejom Hrnčiarom a Miroslavov Beblavým spoločne vyjadrili pred druhým kolom prezidentských volieb podporu Andrejovi Kiskovi. Hrnčiar zároveň potvrdil, že táto trojica sa stretáva dlhšie a diskutuje na rôzne politické témy. 2. apríla 2014 oznámili založenie novej politickej strany. 26. apríla 2014 bola spustená petičná akcia a predstavený názov, logo a základné programové ciele Siete.

Pri zakladaní strany stáli Radoslav Procházka, poslanec NR SR Miroslav Beblavý a primátor mesta Martin Andrej Hrnčiar, ktorý sa spoločne s Procházkom po májovej schôdzi vzdal mandátu v NR SR. Mesto Martin pod vedením Hrnčiara na základe odporúčaní Transparency International Slovensko ako prvé na Slovensku spustilo projekt Transparentné mesto. V prípravnom výbore strany boli okrem Procházku Katarína Cséfalvayová, prodekanka Fakulty medzinárodných vzťahov Ekonomickej univerzity v Bratislave a Katarína Macháčková, primátorka mesta Prievidza, ktoré získalo za rok 2013 ocenenie Zlaté vedro Milana Capáka za komunikáciu s občanmi.

Zástupcovia Siete už v čase zrodu strany predložili vízie a návrhy. Procházka predstavil Národný program odmeny ľuďom. Okrem iného by podľa neho malo dôjsť k zoštíhleniu vlády z 13 na 10 ministerstiev a sústredeniu sa na plnohodnotné čerpanie eurofondov a ich zmysluplné využívanie. Miroslav Beblavý predložil návrh novely trestného zákona, podľa ktorý by zamedzoval neprimerané postihy za sťahovanie z internetu a taktiež návrh minimálneho dôchodku vo výške 300 eur.

Pri svojom vzniku zažila #SIEŤ úspešný nástup, podľa prieskumov preferencií do ktorých bola zahrnutá sa dokázala dostať do parlamentu a po strane SMER predstavovala najsilnejší politický subjekt. Agentúra Polis namerala Sieti na prelome apríla a mája 2014 11,4 %. Podľa májového prieskumu agentúry Focus mala #SIEŤ 13,3 % a výsledky prieskumu Polisu zverejnené na začiatku júna 2014 Sieti prisudzovali 15,4 %.

Vedenie strany
--------------

Na ustanovujúcom sneme strany v septembri 2014 v Žiline bol za predsedu zvolený zakladateľ Radoslav Procházka, za prvého podpredsedu bol zvolený primátor Martina Andrej Hrnčiar. Podpredsedami sa tiež stali primátorka Prievidze Katarína Macháčková, prodekanka Fakulty medzinárodných vzťahov Ekonomickej univerzity v Bratislave Katarína Cséfalvayová, poslanec Miroslav Beblavý a bývalý riaditeľ kardioústavu v Košiciach Eduard Adamčík Ďalšími členmi predsedníctva sa stali: Anton Tkáčik, Martin Kapitulík, Tomáš Stoklasa a Martin Ďurišin.

### Vedenie v roku 2019

Predsedníctvo v roku 2019 tvorili:

* Ivan Zuzula – predseda
	+ Jozef Kamenický – podpredseda
	+ Kristína Šabíková – podpredsedníčka
		- Radoslav Dlugoš – člen predsedníctva
		- Pavol Hanušovský – člen predsedníctva
		- Daniel Mikolaj – člen predsedníctva
		- Peter Kandra – člen predsedníctva
			* Marek Čepko - kancelár

Volebné obdobie 2016-2020
-------------------------

### Voľby 2016 a dianie po nich

Voľby do Národnej rady Slovenskej republiky v roku 2016 nedopadli podľa očakávaní. Volebné prieskumy niekoľko mesiacov pred voľbami naznačovali, že strana by mala skončiť na druhom mieste za stranou SMER-SD. Avšak, v kampani politológovia označovali ako jeden dôvodov z neúspechu strany Procházkova neschopnosť jasne vylúčiť povolebnú spoluprácu so SMER-SD, kvôli čomu pôvodní voliči Siete volili radšej iné opozičné strany, ktoré toto jasne deklarovali. #SIEŤ získala 5,6 % a ako posledná opozičná strana nad hranicou 5 % sa zúčastnila neformálneho rokovania s lídrom pravice SaS. Predseda Radoslav Procházka ale už deň po voľbách rokoval s predsedom vládnucej strany SMER-SD, kde sa vzájomne dohodli na možnej koalícii SMER-SD, SNS, MOST-HÍD, #SIEŤ a presnom slede udalostí nadchádzajúceho týždňa. K vzniku tejto koalície nakoniec naozaj prišlo. Odmietavé stanovisko k vzniku tejto koalície mimo iných vyjadrili poslanci Miroslav Beblavý, Katarína Macháčková a Simona Petrík, ktorí zo strany odišli.

Po povolebnom rokovaní Radoslava Procházku s ministrom vnútra Robertom Kaliňákom sa Miroslav Beblavý vzdal funkcie podpredsedu v strane. Radoslav Procházka na otázky o stretnutí pôvodne nereagoval, potom však priznal, že na Úrade vlády SR rokoval s Robertom Kaliňákom.

### Vývoj od druhej polovice roku 2016

Dovtedajší predseda Procházka sa na augustovom sneme strany nakoniec rozhodol nekandidovať za predsedu. Na miesto bol 13. augusta v Trnave zvolený vtedajší minister dopravy a výstavby SR Roman Brecely, podpredsedami sa stali Igor Adamec a Martin Kapitulík. 31. októbra 2016 sa Procházka vzdal mandátu v NR SR a členstva v Sieti. Zostal kandidátom na sudcu Súdneho dvora Európskej únie a chcel sa venovať právnej praxi. V dôsledku postupného exodu poslancov zvolených za #SIEŤ buď do poslaneckého klubu strany MOST-HÍD alebo ako nezaradených, okolo ktorých sa neskôr vytvorila strana SPOLU, #SIEŤ 10. septembra 2016 podpisom novej koaličnej dohody stratila postavenie vládnej strany a aj rezort ministra dopravy, ktorý zastával Roman Brecely. Sieti od tohto obdobia zostala už len posledná poslankyňa, Alena Bašistová, ktorá nakoniec stranu opustila v máji 2017 pre údajnú letargiu strany a chýbajúcu podporu, zostala v parlamente pôsobiť ako nezaradená.

10. mája 2017 Roman Brecely oznámil, že sa vzdáva predsedníctva a členstva v strane. Predsedníctvo dočasným výkonom funkcie poverilo Mareka Čepka.

9. septembra 2017 na sneme strany Mareka Čepka nahradil nový predseda Ivan Zuzula. Zuzula sa stal členom strany v roku 2017, vo voľbách v roku 2016 za stranu nekandidoval ani nebol jej členom. Strana zároveň predstavila nové logo. Aj keď v parlamente už nemá žiadnych poslancov, príspevky od štátu dostáva naďalej. Rozhodujú totiž počty zvolených poslancov. Strana tak mohla počítať s 3,5 mil. eur z volebného obdobia 2016-2020.

### Transformácia na SKS, účasť v ďalších voľbách

V júni 2018 avizoval predseda strany na sneme zmenu názvu na *Slovenská konzervatívna strana*. Avizoval, že sa chce vrátiť k hodnotám, na ktorých bola strana pôvodne založená. Strana sa následne v období od novembra 2018 do mája 2019 zúčastnila na komunálnych, prezidentských aj európskych voľbách, významnejší úspech však s výnimkou komunálnych volieb nezaznamenala. V komunálnych voľbách v novembri 2018 získala strana samostatne 7 mandátov starostov a 74 mandátov poslancov.

Predseda strany Ivan Zuzula kandidoval vo voľbe prezidenta Slovenskej republiky v marci 2019 a v prvom kole získal 3 807 hlasov, čo predstavovalo 0,17 % z platných hlasov, do druhého kola tak nepostúpil. SKS kandidovala tiež vo voľbách do Európskeho parlamentu v máji 2019. Získala však iba 603 hlasov (0,06 %), čo jej stačilo len na 30. miesto z 31 kandidujúcich subjektov a žiaden mandát nezískala.

V decembri 2019 sa SKS rozhodla nekandidovať v v nadchádzajúcich parlamentných voľbách.

Volebné obdobie 2020 – 2024
---------------------------

### Zlúčenie sa s KDH

V júli 2021 oznámila SKS v rámci spájania konzervatívnych síl spoluprácu s Kresťanskodemokratickým hnutím, kde zakladateľ SKS Procházka predtým pôsobil. Na základe podpísaného memoranda medzi Zuzulom a predsedom KDH Milanom Majerským strana SKS zanikne a jej členovia sa integrujú do KDH.

Ich web je offline od februára 2022.

Volebné preferencie
-------------------

Volebné preferencie podľa agentúry Focus

Hrubo vyznačené hodnoty znamenajú prekročenie hranice 5 % potrebnej na vstup do parlamentu.

| Rok | I | II | III | IV | V | VI | VII | VIII | IX | X | XI | XII |
| --- | --- | --- | --- | --- | --- | --- | --- | --- | --- | --- | --- | --- |
| **2014** |  |  |  |  | **13,3** | **15,8** | **10,6** | **11,6** | **11,2** | **12,2** | **12,5** | **11,4** |
| **2015** |. | **11,0** |. | **10,9** | **10,7** | **10,9** |. | **11,9** | **11,4** | **12,6** | **12,9** | **13,4** |
| **2016** | **13,0** | **14,0** | 3,6 |. | 3,5 | 1,4 |. | 1,4 | 1,4 |. | 1,6 | 1,2 |
| **2017** | 0,9 | 1,3 |. | 0,6 |. | 0,6 | 0,7 | 0,5 | 0,7 | 0,7 | 0,9 |. |
| **2018** | 0,7 |. | 0,3 | 0,6 |. | 0,3 |. | 0,1 | 0,0 |. | 0,0 | 0,1 |
| **2019** | 0,0 | 0,2 | 0,2 | 0,5 |. | 0,0 |. | 0,1 |. |. |. |. |

Volebné výsledky
----------------

Volebné výsledky volieb do Národnej rady SR a komunálnych volieb, ktorých sa strana SKS zúčastnila.

| Rok volieb | Voľby do | počet hlasov | počet hlasov % | počet mandátov | umiestnenie | parlamentné postavenie |
| --- | --- | --- | --- | --- | --- | --- |
| 2016\* | Národná rada SR | 146 205 | 5,60 % | 10 / 150 | 8. miesto | koalícia so SMER-SD, SNS a MOST – HÍD |

| Rok volieb | Voľby do | počet starostov | počet starostov % | umiestnenie | počet poslancov | počet poslancov % | umiestnenie |
| --- | --- | --- | --- | --- | --- | --- | --- |
| 2014\* | Komunálne voľby | 52 / 2909 | 1,78 % | 7. miesto | 660 / 20756 | 3,18 % | 8. miesto |
| 2018 | Komunálne voľby | 7 / 2904 | 0,24 % | 21. miesto | 74 / 20646 | 0,35 % | 22. miesto |

\* volieb v roku 2014 a 2016 sa zúčastnila pod starým názvom #SIEŤ.

### Mapy volebných výsledkov

* Volebné výsledky vo voľbách do NR SR 2016Volebné výsledky vo voľbách do NR SR 2016

Referencie
----------

1. ↑
2. ↑  SLOVENSKÁ KONZERVATÍVNA STRANA - v likvidácii. In:  *Register politických strán a politických hnutí* [online]. Bratislava: Ministerstvo vnútra SR, [cit. 2023-01-04]. Dostupné online.
3. ↑   *Radoslav Procházka požiadal o registráciu Siete. Podporilo ho vyše 20 000 Slovákov* [online]. Aktuality.sk, 26. 5. 2014, [cit. 2014-06-12]. Dostupné online.
4. ↑   *Ministerstvo vnútra zaregistrovalo Procházkovu stranu Sieť* [online]. Webnoviny, 13. 6. 2014, [cit. 2014-06-14]. Dostupné online.
5. ↑   *Kňažko neprišiel podporiť Kisku, Procházka sa vykrúcal* [online]. video.sme.sk, [cit. 2019-03-26]. Dostupné online.
6. ↑   *R. Procházka, A. Hrnčiar a M. Beblavý podporujú A. Kisku* [online]. TASR, 26. 3. 2014, [cit. 2014-06-12]. Dostupné online.
7. ↑   *Radoslav Procházka a Miroslav Beblavý zakladajú politickú stranu* [online]. TASR, 2. 4. 2014, [cit. 2014-06-12]. Dostupné online.
8. ↑   *R. Procházka predstavil programové ciele politickej strany Sieť* [online]. TASR, 26. 4. 2014, [cit. 2014-06-12]. Dostupné online.
9. ↑   *Andrej Hrnčiar odíde od Mostu-Híd a vzdá sa mandátu poslanca* [online]. TASR, 27. 3. 2014, [cit. 2014-06-12]. Dostupné online.
10. ↑  MIŠKOVIČOVÁ, Gabriela. *Ocenili samosprávy, ktoré sú najbližšie občanom* [online]. TASR, 25. 3. 2014, [cit. 2014-06-12]. Dostupné online.
11. ↑   *Procházka chce zrušiť tri ministerstvá, ukázal program* [online]. SME, 20. 5. 2014, [cit. 2014-06-12]. Dostupné online.
12. ↑   *Strana Sieť bude ochraňovať sťahovanie z internetu pre osobnú potrebu* [online]. TASR, 28. 4. 2014, [cit. 2014-06-12]. Dostupné online.
13. ↑   *Poslanec Beblavý navrhuje 300-eurový minimálny dôchodok* [online]. TASR, 28. 4. 2014, [cit. 2014-06-12]. Dostupné online.
14. ↑  MIKUŠOVIČ, Dušan. *Prieskum Polis: Procházkova strana je druhá, berie hlasy ostatným* [online]. SME, 6. 5. 2014, [cit. 2014-06-12]. Dostupné online.
15. ↑   *Voľby by vyhral opäť Smer, na druhom mieste Sieť Radoslava Procházku* [online]. Aktuality.sk, 20. 5. 2014, [cit. 2014-06-12]. Dostupné online.
16. ↑  MIKUŠOVIČ, Dušan. *Polis: Procházkova Sieť má už 15 percent* [online]. SME, 5. 6. 2014, [cit. 2014-06-12]. Dostupné online.
17. ↑   *Predsedom Siete je Procházka, prvým podpredsedom Hrnčiar* [online]. Perex, 2014-09-01, [cit. 2015-09-29]. Dostupné online.
18. ↑   eskas.sk, [cit. 2019-12-18]. Dostupné online. Archivované 2019-12-18 z originálu.
19. ↑  MIKUŠOVIČ, Dušan. Fico stihol za víkend položiť základy tretej vlády Smeru, Sieť sa štiepi. *dennikn.sk* (Bratislava: N Press), 2016-03-13. Dostupné online [cit. 2019-12-18]. ISSN 1339-844X.
20. ↑  MIKUŠOVIČ, Dušan. *Procházka sa stretol s Kaliňákom, Beblavý rezignoval na funkciu podpredsedu Siete (video)* [online]. N Press, 2016-03-09, [cit. 2017-05-26]. Dostupné online.
21. ↑  BARIAK, Ladislav ml.. *Procházka skončil ako predseda Siete. Nahradí ho Brecely* [online]. Ringier Axel Springer, 2016-08-13, [cit. 2017-05-26]. Dostupné online.
22. ↑  Dušan Mikošovič (2016), „-aj-sieti-aj-keby-sa-nestal-sudcom-v-luxemburgu/ Procházka končí v parlamente aj Sieti, aj keby sa nestal sudcom v Luxemburgu", *Denník N*, 2016-10-31,  -aj-sieti-aj-keby-sa-nestal-sudcom-v-luxemburgu/, dost. 2016-10-31
23. ↑  Teraz.sk. Zaujíma vás text novej Koaličnej zmluvy? Tu je jej plné znenie. *teraz.sk* (Bratislava: TASR), 2016-09-10. Dostupné online [cit. 2019-12-18].
24. ↑   Sieť je v letargii, tvrdí bývalá členka strany Bašistová. *Aktuality.sk* (Bratislava: Ringier Axel Springer Slovakia), 2017-05-03. Dostupné online [cit. 2019-12-18].
25. ↑   *Roman Brecely už nie je predsedom, ani členom Siete* [online]. Perex, 2017-05-10, [cit. 2017-05-26]. Dostupné online.
26. ↑   *Sieť je bez šéfa, Roman Brecely odstúpil z funkcie* [online]. Ringier Axel Springer, 2017-05-10, [cit. 2017-05-26]. Dostupné online.
27. ↑  MIKUŠOVIČ, Dušan. *Sieť sa tvári, že existuje, čaká ešte milión od štátu. Postráži ho známy podnikateľa Barana* [online]. N Press, 2017-09-12, [cit. 2017-09-13]. Dostupné online.
28. ↑  TREND.SK. Strana #Sieť mení svoj názov. Po novom bude mať skratku SKS. *www.etrend.sk*. Dostupné online [cit. 2018-06-12].
29. ↑   *Definitívne výsledky hlasovania* [online]. Bratislava: Štatistický úrad SR, [cit. 2019-12-18]. Dostupné online.
30. ↑  SU SR 2019. *Všeobecné informácie* [online]. volbysr.sk, [cit. 2019-12-18]. Dostupné online. Archivované 2019-12-18 z originálu.
31. ↑  TASR. KDH a SKS podpísali memorandum o podpore aktivít k budúcej spolupráci. *teraz.sk* (Bratislava: TASR), 2021-07-21. Dostupné online [cit. 2021-07-26].
32. ↑   *Slovenská konzervatívna strana* [online]. [Cit. 2022-12-04]. Dostupné online. Archivované 2022-02-18 z originálu.

Externé odkazy
--------------


|  |  |
| --- | --- |
| Portal | Slovenský portálPolitický portál |

* Oficiálna stránka strany Archivované 2022-02-18 na Wayback Machine
* *SLOVENSKÁ KONZERVATÍVNA STRANA* v registri strán Ministerstva vnútra SR

| * z
* d
* u
Politické strany a hnutia na Slovensku |
| --- |
| Parlamentné strany | 
* HLAS – sociálna demokracia
* Kresťanská únia
* KDH
* Progresívne Slovensko
* SaS
* SNS
* SLOVENSKO
* SMER – SD
* ZA ĽUDÍ
* ŽIVOT

 |
| Mimoparlamentné strany | 
* 7 STATOČNÝCH je CESTA
* ApS
* Demokrati
* Demokrati Slovenska
* DS
* DOMOV-NS
* JABLKO
* KARMA
* KSS
* Košická strana
* ĽS Naše Slovensko
* Maďarské fórum
* MM
* MOST – HÍD 2023
* MySlovensko
* NK/NEKA
* NOVA
* OKS
* ODS – Občianski demokrati Slovenska
* Piráti
* PSN
* PRINCÍP
* REPUBLIKA
* SDKÚ – DS
* SIM
* Skúsme to inak
* Slovenská ľudová strana (SĽS)
* Slovenské Hnutie Obrody
* Slovenský PATRIOT
* SLOVEXIT
* SME RODINA
* Socialisti.sk
* SOM SLOVENSKO
* SOSK
* SPOLOČNE OBČANIA SLOVENSKA
* SPRAVODLIVOSŤ
* STAROSTOVIA A NEZÁVISLÍ KANDIDÁTI
* STRANA MODERNÉHO SLOVENSKA (SMS)
* SRK
* SRDCE vlastenci a dôchodcovia – SNJ
* SZÖVETSÉG – ALIANCIA
* Team Bratislava
* Tím Kraj Nitra
* TÍM RUŽINOV
* ÚSVIT
* Vlastenecký blok
* Zmena zdola, DÚ

 |
| Zaniknuté strany | 
* ADS
* ANO
* APR
* AZEN
* DS
* DÚ
* DÚS
* DOBRÁ VOĽBA (DV)
* DOMA DOBRE
* EDS
* HPSR
* ĽS-HZDS
* HZDS
* IDEA
* JS
* KSS ’91
* KDS
* Kresťanskí demokrati
* Mladí ľudia
* MOS
* MS
* MÁME TOHO DOSŤ !
* MOST – HÍD
* NAJ
* NDS
* NAS
* ND
* OK
* OL
* PATRIOTI
* PSNS
* PRÁVO A SPRAVODLIVOSŤ
* PD
* RIS
* RSS
* SDK
* SKS
* Slovenská liga
* SMK-MKP
* SNJ
* SLNKO
* SLOVENSKO DO TOHO !
* SP
* SP-NS
* SDA
* SDSS
* Spolužitie
* SDĽ (1990)
* SDĽ (2005)
* SOP
* SRÚS
* STS
* SZ
* SZS
* SZSZO
* TIP
* ŠANCA
* VLASŤ
* ZRS
* ZV
* Z-SNP
* ZKS

 |
| *Aktualizované k 2. novembru 2023. Medzi súčasné strany nie sú zahrnuté strany v likvidácii. Obsahuje len strany pôsobiace na Slovensku po 1. januári 1993.***^1**  Strany so zastúpením medzi nezaradenými poslancami |